CELEX: 
Language: sl
Date: 2017-12-13 00:00:00
Title: DELEGIRANA UREDBA KOMISIJE (EU) …/… o spremembi Delegirane Uredbe (EU) 2016/1675 o dopolnitvi Direktive (EU) 2015/849 Evropskega parlamenta in Sveta, kar zadeva dodajanje Šrilanke, Trinidada in Tobaga ter Tunizije v preglednico v točki I Priloge

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               20. maja 2015 je bil sprejet nov okvir za preprečevanje pranja denarja in financiranja terorizma (v nadaljnjem besedilu: AML/CFT). Nova pravila sestavljata: 
            
            
               (a)
                     Direktiva (EU) 2015/849 o preprečevanju uporabe finančnega sistema za pranje denarja ali financiranje terorizma (v nadaljnjem besedilu: Direktiva) in 
            
            
               (b)
                     Uredba (EU) 2015/847 o informacijah, ki spremljajo prenose sredstev (v nadaljnjem besedilu: Uredba). 
            
            
               Nova pravila tvorijo sodoben in usklajen okvir na tem področju in so skladna s trenutno veljavnimi mednarodnimi standardi in priporočili, zlasti s tistimi, ki jih je izdala Projektna skupina za finančno ukrepanje (v nadaljnjem besedilu: FATF).
            
            
               V skladu s členom 9(1) Direktive je zaradi zaščite pravilnega delovanja notranjega trga treba opredeliti jurisdikcije tretjih držav, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije (v nadaljnjem besedilu: tretje države z visokim tveganjem). Člen 9(2) Direktive Komisijo pooblašča za sprejemanje delegiranih aktov za opredelitev tretjih držav z visokim tveganjem, pri čemer se upoštevajo strateške pomanjkljivosti, ter določa merila, na katerih bo temeljila ocena Komisije. Na podlagi te opredelitve se v skladu s členom 18(1) Direktive od pooblaščenih subjektov zahteva uporaba okrepljenih ukrepov skrbnega preverjanja strank pri vzpostavljanju poslovnih odnosov ali opravljanju transakcij s fizičnimi osebami ali pravnimi subjekti s sedežem v državah s seznama. 
            
            
               Evropska komisija je 14. julija 2016 sprejela Delegirano uredbo (EU) 2016/1675, ki opredeljuje več tretjih držav, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije. 
            
            
               Komisija trenutno pripravlja novo metodologijo za opredelitev tretjih držav z visokim tveganjem, ki se za opredeljevanje jurisdikcij, ki pri boju proti pranju denarja in financiranju terorizma izkazujejo strateške pomanjkljivosti, ne opira zgolj na zunanje vire informacij. S to metodologijo se bodo pojasnili postopek za ocenjevanje, merila za uvrstitev na seznam ter postopek spremljanja – vključno z udeležbo strokovnjakov iz držav članic in sodelovanjem z Evropskim parlamentom v celotnem procesu. Komisija bo po tem, ko bodo dokončana merila za uvrstitev na seznam iz člena 9, o katerih trenutno potekajo ponovna pogajanja, sodelovala z Evropskim parlamentom in Svetom pri uvedbi te metodologije. Med čakanjem na končni rezultat pregleda člena 9 se Komisija zavezuje, da bo pri presojanju na podlagi nove metodologije preučila ustrezna merila AML/CFT, vključno z razpoložljivostjo in izmenjavo informacij o dejanskem lastništvu. Komisija v skladu s časovnim načrtom, ki ga je 29. junija 2017 predložila Evropskemu parlamentu, pričakuje, da bo delegirano uredbo, ki temelji na novi metodologiji, sprejela do konca leta 2018.
            
            
               Dokler Komisija ne zaključi ocene v skladu z novo metodologijo, je treba seznam še naprej posodabljati, da se zagotovi uporaba pravil EU za tretje države, ki so bile na mednarodni ravni opredeljene kot države z visokim tveganjem. Kot je poudarjeno v uvodni izjavi 28 Direktive, so – kar zadeva tretje države z visokim tveganjem – za učinkovito spopadanje z obstoječimi tveganji in preprečevanje pojava novih zaradi spreminjajoče se narave nevarnosti pranja denarja in financiranja terorizma, ki je posledica stalnega razvoja tehnologije in sredstev, ki so na voljo storilcem kaznivih dejanj, potrebne hitre in nenehne prilagoditve pravnega okvira. Če EU na svoj seznam ne bi dodajala jurisdikcij z visokim tveganjem, ki jih je opredelila FATF, bi bil glede na raven integracije finančnih sistemov notranji trg izpostavljen resnim tveganjem pranja denarja in financiranja terorizma. V takem primeru okvir EU AML/CFT ne bi izpolnjeval mednarodnih obveznosti in bi bil v nasprotju s prizadevanji EU za spodbujanje globalnega pristopa k državam z visokim tveganjem. 
            
            
               V skladu s previdnostnim načelom se zdi ustrezno, da se v obdobju, preden bo mogoče ocene izdelati v skladu z novo metodologijo, na seznam dodajo tretje države, ki izpolnjujejo merila iz člena 9(2) Direktive, prilagoditev seznama ob upoštevanju tretjih držav, ki pri odpravljanju strateških pomanjkljivosti napredujejo, pa izvede, ko bo zaključena ocena v skladu z novo metodologijo. Zato se Komisija na tej stopnji ni odločila za umik Gvajane, Laoške ljudske demokratične republike, Afganistana in Ugande s seznama, saj je treba opraviti dodatno presojo na podlagi nove metodologije. V skladu s previdnostnim načelom se bodo za Gvajano, Laoško ljudsko demokratično republiko, Afganistan in Ugando še naprej uporabljali poglobljeni ukrepi skrbnega preverjanja.
            
            
            
               A. Dodatek na seznam tretjih držav z visokim tveganjem
            
            
               Komisija je ustrezno upoštevala nedavne javne izjave FATF, dokumente FATF (Izboljšanje skladnosti AML/CFT na svetovni ravni: stalen proces), poročila FATF o pregledu mednarodnega sodelovanja in poročila o vzajemnih vrednotenjih, ki jih izvajajo FATF in regionalni organi, ki imajo podobne naloge kot FATF, v zvezi s tveganji, ki jih predstavljajo posamezne tretje države, v skladu s členom 9(4) Direktive. Zlasti je upoštevala rezultate 29. plenarnega zasedanja FATF in države z visokim tveganjem, ki jih je opredelila FATF
                  1
               . Ob tej priložnosti so bili  Šrilanka, Trinidad in Tobago ter Tunizija opredeljeni kot države, ki imajo v svojih ureditvah AML/CFT strateške pomanjkljivosti.
            
            
               Komisija na podlagi teh virov informacij meni, da Šrilanka, Trinidad in Tobago ter Tunizija izpolnjujejo merila iz člena 9(2) Direktive. Tako bi bilo treba Šrilanko, Trinidad in Tobago ter Tunizijo dodati na seznam tretjih držav z visokim tveganjem, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije. Zato bi bilo treba te države vključiti v delegirani akt iz člena 9 Direktive. 
            
            
               Šrilanka, Trinidad in Tobago ter Tunizija so predložili pisne politične zaveze na visoki ravni za odpravo ugotovljenih pomanjkljivosti in pripravili akcijski načrt s FATF z namenom izpolnjevanja zahtev iz Direktive (EU) 2015/849. Komisija to zavezo pozdravlja in jurisdikcije poziva, naj kar najhitreje in v predlaganih rokih zaključijo izvajanje akcijskega načrta. Izvajanje tega akcijskega načrta se bo pozorno spremljalo. Da bi se upoštevala stopnja zavezanosti, ki so jih za odpravo ugotovljenih pomanjkljivosti v okviru FATF izkazale te tretje države z visokim tveganjem, so te tretje države navedene v ustreznem oddelku priloge k delegiranemu aktu.
            
            
               B. Posledica
            
            
               V skladu s členom 18 Direktive (EU) 2015/849 bodo morali pooblaščeni subjekti v vseh državah članicah pri obravnavi fizičnih oseb ali pravnih subjektov s sedežem v tretjih državah z visokim tveganjem, kot so opredeljene v Delegirani Uredbi (EU) 2016/1675, uporabljati okrepljene ukrepe skrbnega preverjanja strank. 
            
            
         
         
            
               2.POSVETOVANJA PRED SPREJETJEM AKTA
            
            
               Komisija ni organizirala nobenih javnih posvetovanj.
            
            
               Dne 22. novembra 2017 je bilo glede osnutka delegiranega akta s pisnim postopkom opravljeno posvetovanje s skupino strokovnjakov za preprečevanje pranja denarja in financiranja terorizma.
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt spreminja seznam tretjih držav z visokim tveganjem, ki je bil sprejet z Delegirano uredbo (EU) 2016/1675.
            
            
               Pravni učinek objave seznama ureja temeljni akt, torej Direktiva (EU) 2015/849. 
            
            
               Neposredna posledica vzpostavitve seznama je, da bodo pooblaščeni subjekti v vseh državah članicah morali v skladu s členom 18 Direktive uporabljati okrepljene ukrepe skrbnega preverjanja strank pri obravnavi fizičnih oseb ali pravnih subjektov s sedežem v tretjih državah z visokim tveganjem. Take obveznosti se zato uporabljajo tudi v zvezi z državami, ki so bile dodane v Prilogi, torej za Šrilanko, Trinidad in Tobago ter Tunizijo. 
            
            
            
               DELEGIRANA UREDBA KOMISIJE (EU) …/…
            
            
               z dne 13.12.2017
            
            
               o spremembi Delegirane Uredbe (EU) 2016/1675 o dopolnitvi Direktive (EU) 2015/849 Evropskega parlamenta in Sveta, kar zadeva dodajanje Šrilanke, Trinidada in Tobaga ter Tunizije v preglednico v točki I Priloge
            
            
                (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive (EU) 2015/849 Evropskega parlamenta in Sveta z dne 20. maja 2015 o preprečevanju uporabe finančnega sistema za pranje denarja ali financiranje terorizma, spremembi Uredbe (EU) št. 648/2012 Evropskega parlamenta in Sveta ter razveljavitvi Direktive 2005/60/ES Evropskega parlamenta in Sveta in Direktive Komisije 2006/70/ES
                  2
                in zlasti člena 9(2) Direktive,
            
            
               ob upoštevanju naslednjega:
            
            
               (1)Unija mora poskrbeti za učinkovito zaščito integritete ter nemotenega delovanja svojega finančnega sistema in notranjega trga pred pranjem denarja in financiranjem terorizma. Zato Direktiva (EU) 2015/849 določa, da bi morala Komisija opredeliti tretje države z visokim tveganjem, ki imajo v svojih ureditvah za preprečevanje pranja denarja in financiranja terorizma strateške pomanjkljivosti, ki bistveno ogrožajo finančni sistem Unije.
            
            
               (2)Komisija bi morala v primernih intervalih ponovno pregledati seznam tretjih držav z visokim tveganjem, ki so navedene v Delegirani uredbi (EU) 2016/1675
                  3
               , in sicer z vidika napredka teh tretjih držav z visokim tveganjem pri odpravljanju strateških pomanjkljivosti v njihovih ureditvah za preprečevanje pranja denarja in financiranja terorizma (v nadaljnjem besedilu: AML/CFT). Komisija bi morala v svojih ocenah upoštevati nove informacije mednarodnih organizacij in organov za določanje standardov, kot so tiste, ki jih izda Projektna skupina za finančno ukrepanje (v nadaljnjem besedilu: FATF). Na podlagi teh informacij bi morala tudi opredeliti dodatne tretje države z visokim tveganjem, ki imajo v svojih ureditvah AML/CFT strateške pomanjkljivosti.
            
            
               (3)V skladu z merili iz Direktive (EU) 2015/849 je Komisija upoštevala nedavne razpoložljive informacije, zlasti najnovejše javne izjave FATF in dokument FATF z naslovom Izboljšanje skladnosti AML/CFT na svetovni ravni: stalen proces ter poročila FATF, ki jih je pripravila skupina za pregled mednarodnega sodelovanja v zvezi s tveganji, ki jih predstavljajo posamezne tretje države, v skladu s členom 9(4) Direktive (EU) 2015/849. 
            
            
               (4)FATF je Šrilanko, Trinidad in Tobago ter Tunizijo opredelila kot države, ki imajo na področju AML/CFT strateške pomanjkljivosti, ki ogrožajo mednarodni finančni sistem, za kar so te države pripravile akcijski načrt s FATF. 
            
         
         
            
               (5)Komisija glede na visoko raven integracije mednarodnega finančnega sistema, tesno povezanost udeležencev na trgu, velikost obsega čezmejnih transakcij v Unijo in iz nje ter stopnjo odprtosti trga šteje, da vsakršna grožnja AML/CFT za mednarodni finančni sistem obenem ogroža finančni sistem Unije.
            
            
               (6)V skladu z najnovejšimi pomembnimi informacijami je analiza Komisije pokazala, da bi bilo treba Šrilanko, Trinidad in Tobago ter Tunizijo v skladu z merili iz člena 9 Direktive (EU) 2015/849 obravnavati kot jurisdikcije tretjih držav, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije. Vendar so navedene države predložile pisno politično zavezo na visoki ravni za odpravo ugotovljenih pomanjkljivosti in pripravile akcijski načrt s FATF, ki bi omogočil izpolnitev zahtev iz Direktive (EU) 2015/849. Komisija bo ponovno ocenila status teh držav glede na izvajanje navedene zaveze.
            
            
               (7)Delegirano uredbo (EU) 2016/1675 bi bilo zato treba ustrezno spremeniti –
            
            
            
               SPREJELA NASLEDNJO UREDBO:
            
            
            
               Člen 1
            
            
            
               V Prilogi k Delegirani uredbi (EU) 2016/1675 se preglednica v točki I spremeni:
            
            
            
                (a) 
                     vstavijo se naslednje vrstice: 
            
            
               „
            
            
                     
                        11
                     
                  
                  
                     
                        Šrilanka
                     
                  
               
                     
                        12
                     
                  
                  
                     
                        Trinidad in Tobago
                     
                  
               
                     
                        13
                     
                  
                  
                     
                        Tunizija
                     
                  
               
               “
            
            
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.12.2017
            
         
         
            
               
                     
                        Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html.
                   
               
               
                  
                     (2)
                  
                        UL L 141, 5.6.2015, str. 73.
               
               
                  
                     (3)
                  
                        Delegirana uredba Komisije (EU) 2016/1675 z dne 14. julija 2016 o dopolnitvi Direktive (EU) 2015/849 Evropskega parlamenta in Sveta z opredelitvijo tretjih držav z visokim tveganjem, ki imajo strateške pomanjkljivosti (UL L 254, 20.9.2016, str. 1).